**پاکستان کې د افغان کډوالو هنرمندانو اوسنی وضعیت**

Pashtomusic.org/ report

په پاکستان کې د افغان سندرغاړو اوسنی وضعیت ډیر پیچلی دی او په هره برخه کې له ګڼ شمېر ستونزو سره لاس تر ګریوان دي، اکثره سندرغاړي د حساس حالت له ډاره نه شي کولی د ملګرو ملتونو د کډوالو عالي کمیسارۍ دفتر UNHCR ته ورشي او یا حتی په ازادو مطبوعاتو کې مرکه وکړي، د دې راپور د جوړیدو پر مهال موږ له سندرغاړو وغوښتل چې د خپل وضعیت په اړه بشپړ معلومات شریک کړي، لومړی یې د معلوماتو له شریکولو ډډه کوله او کله چې موږ پرې زیات ټینګار وکړ نو هیڅ یوه یې نه غوښتل چې په راپور کې یې نوم خپور شي ځکه اکثرو ویل چې کورونه یې په افغانستان کې دي او که چیرې مرکې وکړي ښايي کورنیو ته یې مصیبت جوړ شي.

 د کډوالۍ په محیط کې افغان سندرغاړي له نه باوریدونکو ستونزو سره مخ دي اما په دې راپور کې په لنډه توګه څو اړخونو ته اشاره کوو :

 **اقتصادي ننګونې**

په پاکستان کې د افغان سندرغاړو لپاره اقتصادي فرصتونه محدود دي، د کنسرتونو او نندارو لپاره مناسب مارکېټ نشته یا یې په دې برخه کې په کافي اندازه ملاتړ نه کېږي، افغان سندرغاړي نه شي کولی پر خپلو مصارفو باندې خپل تخلیقي اثار ثبت او خپاره کړي، محلي خپرنیز مراکز له دوی سره حتی دومره مرسته هم نه کوي چې ددوی سندرې خپرې کړي، همدا دلیل دی چې ځینې سندرغاړي د خپل ژوند د اړتیاوو پوره کولو لپاره بدیلې دندې ترسره کوي اما هغه هم نه پیدا کیږي.

یوه ۴۴ کلن افغان سندرغاړي چې دا مهال د پېښور په ښار کې مېوه پلوري وویل:

٬٬ په قرضو مې یوه لاسي کراچۍ پیدا کړه، زه داسې یو حالت ته رسیدلی یم چې نه شم کولی یو دوکان جوړ کړم، پولیس مې یو خوا بله خوا زغلوي، تېره جمعې ورځ په سپین جومات کې د مسجد مخې ته پولیسو ونیولم، الله مرسته وکړه چې لمونځ ګذارو خلکو ترې خلاص کړم، موسیقي خو مونږ نه پاتې شوه.٫٫

 د کډوالو سندرغاړو په وینا په اوس وخت کې په په پاکستان کې ځايي سندرغاړي هم له سختو اقتصادي ستونزو سره مخ دي او نه شي کولی دوی ته د مرستې لاس وغځوي.

**امنیتي ستونزې**

په پاکستان کې د افغان سندرغاړو لپاره د امنیت مسئله یوه ستره ننګونه ده، د دوی پر وړاندې د تاوتریخوالي، ګواښونو، او ځینې وخت د بریدونو خطرونه موجود دي. په مرکو کې ځینو سندرغاړو د عوه وکړه چې ددوی د کورنو په نښه کولو پسې ځینې افراطيان ګرځي او د دوی د دروازو شاته اخطاریه خطونه اچوي، له دوی څخه غواړي چې واپس افغانستان ته ولاړ شي او دشرعي نظام تر سیوري لاندې ژوند وکړي، کله چې له دوی څخه د دې کار دعلت په اړه پوښتنه وشوه دوی وویل: سندرغاړي، په ځانګړي ډول هغه څوک چې د سولې او انسان دوستۍ پیغامونه رسوي، د افراطیانو لخوا په نښه کیږي. یوه ۴۹ کلن سندرغاړي وویل:

٬٬ څه موده مخکې په پېښور کې د عوامي نیشنل ګوند له خوا د پښتونخوا د مشاهیرو په یاد یوې غوندې ته تللی وم، هلته له ما څخه غوښتنه وشوه چې سندرې ووایم، کله چې له غونډې را ووتلم کور ته لا نه وم رسیدلی چې مبایل ته مې له یوې نابلدې شمېرې زنګ راغی او مرګونی اخطار یې راکړ، افراطیانو راته ویل ته دپاکستان د استخباراتو جاسوس یې او په مجاهدینو پسې سپکې وایې، که ګیر ته مو راغلې ژوندی دې نه پریږدو.٫٫

افغان سندرغاړي په پاکستان کې هیڅ ډول مالي ملاتړ نه لري، نه بهرني مرستندویه مؤسسات شته چې له دوی سره لومړنۍ بشري مرستې وکړي او نه د پخوا په شان بازار شته چې دوی په کې پروګرامونه تنظیم کړي او له هغې لارې دخپل اولاد نفقه پیدا کړي. د پاکستان د حکومت لخوا د هنر او کلتور لپاره د ملاتړ پروګرامونه په نشت حساب دي او خپله دپښتونخوا ځايي هنرمندان هم نه شي کولی له دې لارې مرسته ترلاسه کړي. له بله پلوه د افغان سندرغاړو پروګرامونو ته د خلکو لاسرسی بیخي محدود دی ځکه افغانان هم اوس په ودونو او ښادیو کې دوی نه میلمانه کوي، تلویزیوني او راډیويي چینلونه زیاتره ځایي یا نړیوالو سندرغاړو ته لومړیتوب ورکوي او هیڅ کوم چاینل حاظر نه دی چې په اوسنیو شرایطو کې افغان سندرغاړی دعوت کړي.

 **ټولنیزې او کلتوري ننګونې**

په افغانستان کې تازه بدلونونو پر پښتونخوا هم ډېر اغېز کړی دی، که څه هم موسیقي په کلتوري لحاظ دپښتنو په هره ټولنه او هره سیمه کې له پخوا څخه هم بدنامه وه خو داچې په افغانستان کې یوه حکومت په حکومتي سطحه پر موسیقۍ بندیزونه لګولي نو په پښتونخوا کې هم یو شمېر محافظه کاره کړۍ هڅېدلي دي چې د موسیقۍ پر وړاندې د بندیز احکام جاري کړي. اوس مهال هم په زیاتره قبایلي سیمو کې ډیری خلک نه شي کولی حتی د ودونو او ښادیو پر مهال موسیقي وغږوي.

 **سیاسي او قانوني ستونزې**

د افغان کډوالو لپاره په پاکستان کې د قانوني حیثیت مسله یوه بله ننګونه ده. د سندرغاړو لپاره د ویزې، اقامې یا د پاسپورت ستونزې د دوی د کار مخه نیسي، له دې علاوه د پاکستان او افغانستان ترمنځ اوسنی تاوجن سیاسي حالت هم د سندرغاړو پر ژوند منفي اغېره کوي، زیاتره هغه پاکستاني وګړي چې فکر کوي د پښتونخوا اوسنۍ امنیتي ستونزې له افغانستان څخه سرچنیه اخلي په عمومي توګه په پاکستان کې افغان کډوالو ته چې یوه برخه یې هنرمندان دي په ښه سترګه نه ویني.

د نوم نه ښودو په شرط یوه کلارنیټ غږونکي وویل:

٬٬ کله چې پروسږ کال افغانستان له پاکستان څخه دکرکټ میچ وګټلو نو زما ماشومان په کوڅه کې د ځايي خلکو له خوا ووهل شول، زه بهر ووتلم چې له خلکو پوښتنه وکړم چې دې کې زما دماشومانو څه قصور دی چې تاسې ووهل، یوه سپین ږیري سړي راته سپکې سپورې وکړې او اجازه یې رانه کړه چې یوازې خبرې وکړم، دا ټول تاو تریخوالی ټول زموږ سر ته راغلی دی.٫٫

**د حالت د ښه کېدو لپاره دکار پوهانو وړاندیزونه:**

* **عاجلې بشري مرستې:** داسې خیریه ادارې باید ایجاد شيچې په لومړي قدم کې ټول محلي او کډوال بې سرنوشته هنرمندان په نښه او عاجلې بشري مرستې ورته جذب کړي ترڅو هنرمندان اړ نه شي چې د موسیقۍ ډګر خوشې او د نفقې پیدا کولو په منظور نورو کارونو ته مخه کړي.
* **د خوندي چاپېریال رامنځته کول:** افغان سندرغاړو ته دې داسې چاپېریال برابر شي چې په امن کې خپل هنر ته دوام ورکړي او دوی ته دې د رسمي سفري اسنادو معادل اسناد ورکول شي تر څو د پولیسو له خوا ونه ځورول شي.
* **د نړیوال ملاتړ جلبول:** نړیوالې موسسې او کلتوري بنسټونه باید د محلي او کډوالو سندرغاړو د هر اړخیز ملاتړ په موخه له سیمه ییزو کارپوهانو سره په همغږۍ مختلف پروګرامونه پر لار واچوي ترڅو په هره برخه کې د هنرمندانو ستونزې راکمې او ظرفیتونه یې لوړ شي.
* **د خلکو پوهاوی لوړول:** د وکالت او اډوکسۍ لپاره باید داسې سازمانونه لاس په کار شي چېد هنر او موسیقۍ د اهمیت په اړه د عامه پوهاوي مختلفې غونډې او پروګرامونه ترتیب کړي، د ښونځیو، کالیجونو او پوهنتونونو شاګردان باید وهڅول شي چې د عامه پوهاوي په داسې کمپاینونو کې برخه واخلي.